সোনু নিগমের টুইট বার্তায় মসজিদে আজান সংক্রান্ত বিতর্ক নিয়ে যখন দেশ তোলপাড়, ঠিক তখনই হিন্দু জনজাগৃতি সমিতি নামের একটি সংগঠন সরব হল আজান বন্ধের দাবিতে।
একটি সর্বভারতীয় সংবাদমাধ্যমের খবর অনুযায়ী, মহারাষ্ট্রে হিন্দু জনজাগৃতি সমিতি এক বিবৃতি প্রকাশ করে জানিয়েছে, মসজিদে আজানের সময়ে লাউডস্পিকারের ব্যবহারের ফলে শব্দদূষণ হয়। এবং অবশ্যই তা সরকারের আইন বিরোধী। এই বিবৃতিতে আরও বলা হয়েছে, মুম্বই হাইকোর্ট সমস্ত লাউডস্পিকার নামিয়ে নিতে বলা সত্ত্বেও মুম্বইয়ের পুলিশ তা করতে অসমর্থ হয়েছে। কারণ, এতে আইন-শৃঙ্খলা বিনষ্ট হওয়ার ভয় তারা পাচ্ছে।
এর আগেও এই হিন্দু সংগঠন আজান-বিরোধিতা করেছে। ২০১৪ সালে ভোরের আজান বন্ধ করার দাবিতে আন্দোলন করে হিন্দু জনজাগৃতি সমিতি। সেই সময়ে তাদের অজুহাত ছিল— দেশের নাগরিকদের শান্তিতে ঘুমনোর পূর্ণ অধিকার রয়েছে। ফজরের আজান এই শান্তি বিঘ্নিত করছে। আরটিআই পিটিশন জারি করে নভি মুম্বইয়ের অধিকাংশ মসজিদে বেআইনি লাউডস্পিকার ব্যবহার করছে বলে দাবি করা হয়। যদিও মুম্বই হাই কোর্ট-এর আগেই রাত ১০টা থেকে ভোর ৬টা পর্যন্ত ধর্মীয় প্রতিষ্ঠানগুলিকে লাউডস্পিকার ব্যবহারের ব্যপারে নির্দেশিকা দিয়েছিল।
 
আরও পড়ুন
নমাজের আজান নিয়ে বিস্ফোরক গায়ক সোনু নিগম। পড়লেন বিতর্কের মধ্যে
 
হিন্দু জনজাগৃতি সমিতির মুখপাত্র রমেশ শিন্দে জানিয়েছেন, তাঁরা কোনও ধর্মের বিপক্ষে নন। কিন্তু গণপতি উৎসবের সময়ে মাইক বন্ধ করতে পুলিশ অতি উৎসাহী হয়ে পড়ে, অথচ মসজিদে মাইক ব্যবহার নিয়ে তারা উদাসীন। তাঁর সংগঠন এই পক্ষপাতিত্বেরই অবসান চায়।
ওদিকে হিন্দু জনজাগৃতি সমিতির এই আহ্বানে অবশ্য উৎসাহিত বোধ করছে শিবসেনা। তারা আজান-জাত ‘দূষণ’-কে ‘নীরব বিষক্রিয়া’ বেল উল্লেখ করেছে। শিবসেনা সাংসদ মনীষা কায়ান্ডে সংবাদ সংস্থাকে জানিয়েছেন, শব্দ দূষণ রুখতে আজানের বিষয়টিকে অবহেলা করা যায় না।